Beurtkrag na fase 4 verhoog, maar Eskom sê gŉ ‘rede tot kommer’(Argieffoto) Suid-Afrikaners moet hulle staal vir nog dae lange beurtkrag. Eskom het kort gelede aangekondig dat fase 4-beurtkrag nou van Woensdag om 12:00 sal geld. Die kragvoorsiener sê egter die inwerkingstelling van ŉ hoër fase is nie “rede tot kommer nie”. Fase 4 duur tot Vrydag om 05:00, waarna teruggeskakel word na fase 2. Dit sal in hierdie stadium tot Saterdag om 05:00 geld. Sikonathi Mantshantsha, woordvoerder van Eskom, sê eenhede by Medupi, Kusile en Matla het oor die afgelope 24 uur uitgeskop, terwyl Eskom gedwing is om ŉ eenheid by onderskeidelik die Lethabo- en Arnot-kragsentrale af te skakel. “Dit het druk op die kragstelsel vererger en die uitgebreide gebruik van noodopwekkingsreserwes genoodsaak wat die herstel van hierdie reserwes belemmer,” sê Mantshantsha. Sommige opwekkingseenhede is intussen weer in diens gestel en Eskom verwag om nog twee eenhede deur die loop van die dag aanlyn te bring. Koeberg se eenheid een sal na verwagting vandag in bedryf gestel word en dit sal binne 48 uur volle kapasiteit kan lewer. Die kragvoorsiener sê meganiese probleme het tot ŉ verlies van 14 957 MW gelei, terwyl beplande instandhoudingswerk nog 5 301 MW uit die netwerk gehaal het. “Ons herinner verbruikers daaraan dat beurtkrag die laaste opsie is om die bestendigheid van die stelsel te handhaaf, ongeag watter fase ingestel word. Die inwerkingstelling van fase 4 wek dus geen kommer nie, omdat die kragnetwerk steeds doeltreffend beheer word,” sê Mantshantsha.